Beretning om stiftsrådets arbejde ved Landemode onsdag d. 5. oktober 2022

**Relevans, medinddragelse og fællesskab er overskriften for stiftsrådets arbejde**

Det nyvalgte stiftsråd havde i januar en spændende visionsdag, hvor fokuspunkter og strategi for det kommende arbejde blev drøftet og formuleret og resulterede i følgende fokuspunkter:

**Trivsel og arbejdsmiljø**Et område der lige nu er meget aktuelt og har været udsat for pressens opmærksomhed – på godt og ondt! Alle folkekirkens ansatte skal sikres gode arbejdsforhold. Samarbejdet mellem stift, provsti, menighedsråd, præster og kirkens ansatte i øvrigt skal til stadighed udvikles under fælles ansvar for og engagement i den fælles opgave at formidle det kristne budskab.   
Stiftsrådet afsætter hvert år midler til præsternes efteruddannelse til højnelse af det faglige niveau og derudover bidrage til trivsel og samarbejde.

**Kommunikation og vidensdeling**Som i alle andre sammenhænge i samfundet er dette område også i folkekirken livsnerve for sammenhæng og fælles udvikling. Stiftsrådet prioriterer opgaven højt og afsætter en stor del af budgettet til aflønning af en kommunikationsmedarbejder, der arbejder med udvikling af hjemmeside og sociale medier, men også samarbejder med både den lokale og den nationale mediedækning.

**Grøn omstilling**Stiftsrådet bakker op om folkekirkens fælles indsats for den grønne omstilling og ser her en opgave i at være med til at formidle de mange gode tiltag, der arbejdes med lokalt i stiftet og på landsplan.

**Vedligeholdelse af bygninger**Vores mange gamle middelalderkirker, som vi holder af og gerne vil passe godt på, er en voksende økonomisk udfordring i forhold til den demografiske udvikling med faldende folketal og stadig forholdsvis flere ældre, der betyder faldende skattegrundlag. Stiftsrådet støtter projektet ”Differentieret vedligeholdelse af kirkebygninger”, der kører lige nu som fællesprojekt i fem stifter med nogenlunde samme problematik. Projektets formål er at skaffe værktøjer til menighedsrådenes prioritering af arbejdet med vedligeholdelsen af bygningerne.

**Turister, sommerhuse og flexboligejere**Kirken har en udfordring, men også en værdifuld ressource i vores mange både sommer- og helårsgæster.  
Stiftsrådet ser en opgave i dels at servicere disse mennesker (gudstjenester, dåb og vielser), men også i at inddrage dem i kirkens fællesskab.

**Diakonale opgaver**Stiftsrådet støtter den fælles indsats for at styrke det diakonale arbejde i hele stiftet med økonomisk opbakning til arbejdet i Lolland-Falsters Stifts Sociale Arbejde, der samarbejder med de lokale menighedsplejer og hvor man nu flere steder ser en mulighed for at udvikle et samarbejde med kommunerne. Det er vigtigt, at kirken både ser og møder mennesker, hvor de er.

**Gudstjenesteformer og forkyndelse**Et altid aktuelt emne, hvor arbejdet med udvikling nu ønskes styrket med nedsættelse af et udvalg under stiftsrådet.

**Religionspædagogisk arbejde**Et vigtigt område for stiftsrådet at prioritere er inspiration og understøttelse af den kirkelige undervisning i stiftet. Folkekirkens Skoletjeneste støttes gennem en samarbejdsaftale mellem kirkerne i Vordingborg, Lolland og Guldborgsund kommuner (i daglig tale kaldet SYLF), hvor stiftsrådet betaler Lolland-Falsters andel.  
Den årligt tilbagevendende begivenhed ”Jesus på sporet” er et fint eksempel på dette arbejde.

**Åndelig fordybelse**Stiftsrådet støtter arbejdet med udvikling af rammer og kompetencer til den stadigt stigende behov for rum til fordybelse og refleksion med præsten som den centrale figur.   
Pilgrimsvandringer og forskellige former for retræte er efterspurgte, og her har vi nogle muligheder i form af vores beliggenhed og vores smukke natur.

**Kirkens møde med andre**Stiftsrådet finder det vigtigt at være en aktiv medspiller i det omgivende samfund. Det gælder også andre kirkesamfund og immigranter, hvor de findes. Derfor er vi aktive lokalt og nationalt i det mellemkirkelige arbejde.

Ud fra evalueringen af det afgående stiftsudvalgs arbejde og for at arbejde bedst muligt med de mange og meget forskellige opgaver nedsattes følgende udvalg:

* Mellemkirkeligt stiftsudvalg
* Religionspædagogisk udvalg
* Kommunikationsudvalg
* Kirken i sommerlandet
* Gudstjeneste- og liturgiudvalg

Der vil desuden være mulighed for at nedsætte arbejdsgrupper efter aktuelle behov. Prioriteringen af opgaverne ses afspejlet i budgettet for stiftsrådets økonomiske råderum, det såkaldte ”bindende stiftsbidrag”, hvor stiftsrådet har mulighed for at udskrive op til 1% af områdets kirkeskattemidler. Her i stiftet udskrives ca. 0.6% svarende til ca. 1 mio. kr.

En bunden opgave for stiftsrådet er forvaltningen af stiftets andel af folkekirkens fælles kapital, som p.t. udgør ca. 60 mio kr. Stiftsrådet har en repræsentant i bestyrelsen, der fører tilsyn med en eller flere forvalteres investeringer af vores fælles midler. Sidste års afkast balancerede nogenlunde, men i år forventes et negativt afkast af investeringerne. Kirkens investeringer afspejler desværre meget godt resten af samfundets investeringer, private som offentlige, hvilket især skyldes den store økonomiske usikkerhed grundet krigen i Ukraine og dens følger.  
Det er fra denne kapital, stiftsrådet bevilger lån til menighedsrådene efter ansøgning til og godkendelse i provstiudvalget. Der er siden sidst bevilget lån, så vi nu har en udlånsprocent på 45.

Stiftsrådet i Lolland-Falsters Stift er valgt for fire år og har i alt 14 medlemmer: biskoppen og domprovsten som fødte medlemmer, dernæst en repræsentant for provsterne og 3 repræsentanter fra præsterne i stiftet samt to læge repræsentanter fra hvert provsti. Stiftsrådet har afholdt fire ordinære møder, en visionsdag og et ekstraordinært møde til afgivelse af høringssvar vedrørende ændring af økonomiloven. Desuden deltog nogle af medlemmerne i kirkefestivalen Himmelske Dage i Roskilde sidst i maj.

Oplysninger om stiftsrådets medlemmer, arbejde og økonomi er altid tilgængeligt på stiftets hjemmeside i form af økonomirapporter, mødereferater m.m. fra udvalgene og rådsmøderne. [www.lfstift.dk](http://www.lfstift.dk).

Susanne Møller  
formand for Stiftsrådet